Okahandja sit met hande in die hare - Government - Windhoek Express
Thursday, June 04th, 2020 02:51:58
Inwoners van die tuindorp is moedeloos oor die stand van sake by die munisipaliteit, terwyl administratiewe personeel probeer vure doodslaan.
03 February 2019 | Government
Hoewel die ander raadslede almal in Okahandja was, het nie een opgedaag nie. Martha Mutilifa, Uitvoerende hoof: Munisipaliteit
Werk by die Okahandja munisipaliteit staan stil omdat die raad sedert November nog nie ingesweer is nie. Foto Yolanda Nel/ ter illustrasie
Yolanda Nel • Okahandja
Die uitvoerende hoof van die Okahandja-munisipaliteit is gefrustreerd oor raadslede wat nie ingehuldig word nie.
"Die raad is verdeel," het me. Martha Mutilifa vroeër die week gesê.
"Een helfte wil hê die huidige burgemeester moet weer staan, terwyl die ander meen hy het sy tyd uitgedien en die adjunkburgemeester moet sy plek inneem," het sy gesê.
Sou die adjunk wel die posisie oorneem, sal die huidige burgemeester, mnr. Johannes Hindjou, as gewone raadslid dien, en dit blyk hy is nie daarmee tevrede nie.
Nuwe raadslede moes reeds op 28 November verlede jaar ingehuldig word, maar omdat konsensus nie oor raadslede bereik kon word nie, is dit tot 20 Desember uitgestel.
Van die vyf Swapo-raadslede wat op die raad dien, het vier nie die tweede vergadering bygewoon nie. "Net die adjunk was daar," het Mutilifa gesê, en bygevoeg dit blyk raadslede steun nie die adjunk vir die nuwe pos nie.
Op die betrokke dag het die landdros die inhuldigingseremonie met 'n uur uitgestel in die hoop dat ander lede sou opdaag. Sonder 'n kworum kon die inhuldiging nie plaasvind nie en is die seremonie noodgedwonge uitgestel, "maar sonder 'n datum omdat die raadslede versuim het om op te daag vir die verrigtinge," het Mutilifa verduidelik.
Dit was vir haar "opvallend" dat lede van die onderskeie gemeenskapsgroepe wel by die geleentheid was om hul steun vir die burgemeester te toon, hoewel hy self nie daar was nie.
"Dit is nie vir ons as administratiewe personeel maklik om ons werk uit te voer nie," het sy erken.
Volgens haar het sy ook in November 'n raadsvergadering byeengeroep, met net Hindjou wat verskoning gemaak het dat hy nie teenwoordig sou wees nie.